da da da da da da nb da da da da da da da da da da nb nb da de en en
De Gamle gentog sidste års storsejr over Malmøhus. - Svanholm Cricketklub
Fredag d. 17. maj 2019 kl. 14:17 af Henrik Pfaff
Vejrguderne er stadig ikke De Gamle nådige. Selv om solen skinnede mellem de store cumulus-skyer, var det ikke nok til at kompensere for blæsten og den noget lave temperatur. Så man må da ikke håbe, at kampens to debutanter, Ole Helmersen (tidligere Ringsted-spiller) og Carsten Casper Strandvig (Aalborg Chang), er blevet afskrækket af det kølige vejr. Ole var kommet med som spiller og Carsten som kampens ene-dommer, hvilket undervejs medførte en lidt kontroversiel løbet ud for De Gamle.
De Gamles nye dommer, Carsten Casper Strandvig, som afløser for Per Kyhe, hvis fysik ikke længere slår til.
Debutant Ole Helmersen, som gerne vil træde til, når De Gamle har brug for hjælp. Ole: Forbered dig på, at du tit vil blive spurgt.
I den normale anførers fravær var det op til Allan From at satse på, at lodtrækningsgudinden var med De Gamle, når nu vejrguderne ikke var det. Og minsandten om ikke Fru Fortuna så nådigt til, da Allan glædestrålende kunne meddele, at han havde vundet lodtrækningen, hvorfor De Gamle skulle batte først. Selv om vejret ikke hørte til i den gode ende, havde der alligevel sneget sig ind til flere tilskuere ud på Svanholm Park i skikkelse af Angela Johansen og Jan ”Røde” Bøgh, der var villig til at træde til, hvis ikke De Gamle skulle være fuldtallige.
Utallige og frysende tilskuere var dukket op for at heppe på De Gamle.
1586 Selv næstformand Nissen måtte lægge vejen forbi.
Ind for at åbne kom Shakeel Ahmed (17) og anføreren Allan F. (24), der i et sekser-forsøg missede bolden og blev kastet ud i 4. over. På det tidspunkt var scoringstempoet helt oppe på godt 10 point pr. over. Afløseren, den anden Allan, nemlig Allan Majgaard (25*) holdt tempoet oppe sammen med Shakeel, der måtte forlade gærdet efter den føromtalte kontroversielle løbet ud, hvor anføreren kom på banen, da Shakeel blev inde ved gærdet i den overbevisning, at har var nået inden for slaggrænsen, da gærdet blev brudt. Desværre var det i den modsatte ende af, hvor dommeren stod, så selv om Allan F. kun havde set det udefra, mente han, at Shakeel burde trække sig i sådan en hårfin afgørelse. Shakeel var selvfølgelig ærgerlig over dette, men accepterede det dog (der var nok af spillere at tage af på det tidspunkt). Næste spillere på dagsordenen hed Thomas Vestergaard (27*) og James Moniz (28*), der kun skulle bruge 12 minutter til sine point, hvilket gjorde at scoringstempoet stadig kunne holdes lige omkring 10 pr. over. Med kun få overs tilbage var Dennis Zachariasson (18*) alligevel i stand til at få hamret nogle hurtige point på tavlen sammen med Sibghat Riaz (1*). Dermed blev der ikke brug for Oles evner ved gærdet. 154 for 2 lød scoren på efter de aftalte 16 overs.
Debutanten havde været så fornuftig at læse vejrudsigten - deraf den usædvanlige cricketbeklædning.
Det spændende (eller var det nu også det?) var, om Malmøhus gærdemæssigt kunne yde noget modstand i lighed med forrige år, hvor vi dog vandt. Med solid kastning af Shakeel (2 for 10) og Ole (1 for 17) havde de ”kun” fået 33 point efter 7 overs. Herefter tog Thomas (1 for 18) og Dennis (1 for 13) over og holdt stadig scoringen på omkring 5 point pr. over, samtidig med at der til stadighed faldt gærder. James (1 for 4) afløste efter Thomas og bowlede, hvad der skulle blive kampens sidste over, da han på sin 4. bold tog deres sidste gærde. 67 for 6 kunne det blive til.
Så mens spillerne drønede ind til det varme bad, sad referenten og kæmpede med tallene for at rette nogle små unøjagtigheder, så der ikke var tvivl om kampens nøjagtige resultat. På en eller anden forunderlig vis lykkedes det for de to debutanter at undgå den ellers normalt uundgåelige debutant-øl, men da Malmøhus tilsyneladende havde været udenlands (ikke kun Danmark) diskede de op med adskillige pantfrie øl. Så der blev alligevel skålet bravt, mens snakken flød livligt hen over bordene. Rigtig flinke fyre, de Malmøhus’ere. Så De Gamle har noget at se frem til i de kommende kampe.
Svanholm 154 for 2 på 16 overs
Malmøhus 67 for 6 på 12.4 overs.
Fra en frysende (igen) referent, men med Oles tæppe-hjælp kunne kulden holdes næsten væk.